CELEX: 
Language: mt
Date: 2019-08-13 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta u jemenda d-Direttiva 2014/94/UE tal-Parlament Ewropew u tal-Kunsill rigward il-punti tal-iċċarġjar għall-vetturi bil-mutur tal-kategorija L, il-provvista tal-elettriku max-xatt għall-bastimenti tal-passaġġi fuq l-ilma interni, il-provvista tal-idroġenu għat-trasport bit-triq u l-provvista tal-gass naturali għat-trasport bit-triq u fuq l-ilma u li jħassar ir-Regolament Delegat (UE) 2018/674

MEMORANDUM TA’ SPJEGAZZJONI
            
            
               KUNTEST TAL-ATT DELEGAT
            
            
               Id-Direttiva 2014/94/UE tagħti s-setgħa lill-Kummissjoni biex:
            
            
               (a)tadotta atti delegati f’konformità mal-Artikolu 8 biex tissupplimenta jew taġġorna l-Artikolu 4 u l-punti 1.3, 1.4, 1.5, 1.6, 1.7 u 1.8 tal-Anness II;
            
            
               (b)taġġorna r-referenzi għall-istandards imsemmija fl-ispeċifikazzjonijiet tekniċi stabbiliti fil-punt 2 tal-Anness II;
            
            
               (c)tissupplimenta l-Artikolu 6 u taġġorna r-referenzi għall-istandards imsemmija fl-ispeċifikazzjonijiet tekniċi stabbiliti — jew li jridu jiġu stabbiliti — fil-punt 3 tal-Anness II.
            
            
               Biex timplimenta d-dispożizzjonijiet tad-Direttiva 2014/94/UE, u skont l-Artikolu 10(1) tar-Regolament (UE) Nru 1025/2012
                  1
               , il-Kummissjoni Ewropea tat mandat lill-ESOs
                  2
                biex jiżviluppaw u jadottaw standards Ewropej xierqa (ENs), jew biex jemendaw dawk eżistenti. Dan il-mandat jippermetti lill-ENs jistabbilixxu speċifikazzjonijiet tekniċi għall-interoperabbiltà b’soluzzjoni waħda. Il-mandat jgħid li dawn l-ispeċifikazzjonijiet jenħtieġ li jkunu bbażati fuq standards internazzjonali eżistenti fejn possibbli.
            
            
               Wara li l-ESOs jadottaw l-istandards rilevanti, iridu jiġu adottati diversi regolamenti delegati tal-Kummissjoni. Ir-regolamenti delegati jridu jipprevedu perjodi tranżizzjonali ta’ mill-inqas 24 xahar qabel ma l-ispeċifikazzjonijiet tekniċi rilevanti jew il-verżjonijiet emendati tagħhom isiru vinkolanti fuq l-infrastruttura li trid tiġi installata jew modernizzata.
            
            
               Ir-Regolament Delegat tal-Kummissjoni (UE) 2018/674 tas-17 ta’ Novembru 2017 li jissupplimenta d-Direttiva 2014/94/UE tal-Parlament Ewropew u tal-Kunsill fejn jidħlu l-punti tal-iċċarġjar għal vetturi bil-mutur tal-kategorija L, il-provvista tal-elettriku max-xatt għal bastimenti tal-passaġġi fuq l-ilma interni u bejn il-punti ta’ riforniment tal-LNG għat-trasport fuq l-ilma, u li jemenda dik id-Direttiva fejn jidħlu l-konnetturi għal vetturi bil-mutur għar-riforniment tal-idroġenu gassuż, li huwa mħassar permezz ta’ dan ir-Regolament Delegat tal-Kummissjoni, ġie adottat mill-Kummissjoni fis-17 ta’ Novembru 2017.
            
            
               Dan ir-Regolament Delegat tal-Kummissjoni jirrifletti l-aġġornamenti tar-Regolament Delegat tal-Kummissjoni msemmi hawn fuq wara t-talbiet li saru minn xi Stati Membri u wara l-iżviluppi ġodda ġġenerati mill-Kumitat Ewropew għall-Istandardizzazzjoni (CEN) dwar l-istandards għall-provvista tal-gass naturali u tal-idroġenu.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-esperti tal-Istati Membri tal-Forum dwar it-Trasport Sostenibbli ġew ikkonsultati fi stadji differenti tat-tħejjija tar-Regolament Delegat tal-Kummissjoni.
            
            
               L-organizzazzjoni Ewropea tal-istandardizzazzjoni CEN/CENELEC u l-Kummissjoni Ċentrali għan-Navigazzjoni fuq ir-Renu (CCNR) ikkonfermaw il-qbil tagħhom mat-test propost.
            
            
               3.ELEMENTI ĠURIDIĊI TAL-ATT DELEGAT
            
            
               Dan ir-Regolament Delegat tal-Kummissjoni jħassar ir-Regolament Delegat tal-Kummissjoni (UE) 2018/674 tas-17 ta’ Novembru 2017, u jissupplimenta u jemenda d-Direttiva 2014/94/UE f’konformità mal-Artikolu 8 ta’ din id-Direttiva tal-aħħar.
            
            
               L-iżjed strument legali xieraq għal dan l-att delegat huwa Regolament billi dan ma jeħtieġx li r-Regolament eżistenti jiġi emendat u ma jitlobx miżuri nazzjonali tat-traspożizzjoni, u għalhekk jiżgura livell ogħla ta’ armonizzazzjoni u dħul fis-seħħ aktar malajr.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.8.2019
            
            
               li jissupplimenta u jemenda d-Direttiva 2014/94/UE tal-Parlament Ewropew u tal-Kunsill rigward il-punti tal-iċċarġjar għall-vetturi bil-mutur tal-kategorija L, il-provvista tal-elettriku max-xatt għall-bastimenti tal-passaġġi fuq l-ilma interni, il-provvista tal-idroġenu għat-trasport bit-triq u l-provvista tal-gass naturali għat-trasport bit-triq u fuq l-ilma u li jħassar ir-Regolament Delegat (UE) 2018/674
            
         
         
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva 2014/94/UE tal-Parlament Ewropew u tal-Kunsill tat-22 ta’ Ottubru 2014 dwar l-installazzjoni ta’ infrastruttura tal-karburanti alternattivi
                  3
               , u b’mod partikolari l-Artikolu 4(14), l-Artikolu 5(3) u l-Artikolu 6(11) tagħha, 
            
            
               Billi:
            
            
               (1)Il-ħidma tal-istandardizzazzjoni tal-Kummissjoni għandha l-għan li tiżgura li jiġu speċifikati l-ispeċifikazzjonijiet tekniċi għall-interoperabbiltà tal-punti tal-iċċarġjar u ta’ riforniment fl-istandards Ewropej jew internazzjonali billi jiġu identifikati l-ispeċifikazzjonijiet tekniċi meħtieġa filwaqt li jitqiesu l-istandards Ewropej eżistenti u attivitajiet relatati tal-istandardizzazzjoni internazzjonali.
            
            
               (2)Skont l-Artikolu 10(1) tar-Regolament (UE) Nru 1025/2012 tal-Parlament Ewropew u tal-Kunsill
                  4
               , il-Kummissjoni talbet
                  5
                lill-Kumitat Ewropew għall-Istandardizzazzjoni (is-CEN) u lill-Kumitat Ewropew għall-Istandardizzazzjoni Elettroteknika (is-CENELEC) biex jiżviluppaw u jadottaw standards Ewropej xierqa, jew biex jemendaw l-istandards Ewropej eżistenti, tal-provvista tal-elettriku għat-trasport bit-triq, għat-trasport marittimu u għan-navigazzoni interna; tal-provvista tal-idroġenu għat-trasport bit-triq; tal-provvista tal-gass naturali, inkluż tal-bijometan, għat-trasport bit-triq, għat-trasport marittimu u għan-navigazzjoni interna. 
            
            
               (3)L-istandards żviluppati mis-CEN u mis-CENELEC ġew aċċettati mill-industrija Ewropea, sabiex tkun żgurata l-mobbiltà fl-Unjoni kollha tal-vetturi u tal-bastimenti li jaħdmu bi fjuwils differenti. Is-CEN u s-CENELEC irrakkomandaw li l-Kummissjoni tinkludi dawk l-istandards fil-qafas legali tal-Unjoni. L-ispeċifikazzjonijiet tekniċi msemmija fl-Anness II tad-Direttiva 2014/94/UE jenħtieġ li jiġu ssupplimentati jew emendati skont dan. 
            
            
               (4)Id-dispożizzjonijiet għall-“interoperabbiltà” fil-kuntest ta’ dan ir-Regolament Delegat jirreferu strettament għall-kapaċità tal-istazzjonijiet tal-iċċarġjar u tar-riforniment għall-provvista tal-enerġija li hija kompatibbli mat-teknoloġiji kollha tal-vetturi sabiex jippermettu l-użu mingħajr xkiel fl-UE kollha tal-vetturi tal-fjuwils alternattivi.
            
            
               (5)Is-CEN u s-CENELEC infurmaw lill-Kummissjoni dwar l-istandards rakkomandati li jridu jiġu applikati għall-punti tal-iċċarġjar għall-vetturi bil-mutur tal-kategorija L. L-istandard EN 62196-2 “Plugs, socket-outlets, konnetturi tal-vetturi u inlets tal-vetturi. Iċċarġjar konduttiv tal-vetturi li jaħdmu bl-elettriku. Rekwiżiti dwar il-kompatibbiltà dimensjonali u l-interkambjabbiltà għall-aċċessorji tal-pinnijiet u tal-kuntatt ċilindriċi magħhom għall-kurrent alternat” u l-istandard IEC 60884-1 “Plugs u socket-outlets għall-użu domestiku u għal użi simili – il-Parti 1: Rekwiżiti ġenerali” jenħtieġ li japplika għal dawk il-punti tal-iċċarġjar. Għalhekk, jenħtieġ li l-punt 1.5 tal-Anness II tad-Direttiva 2014/94/UE jiġi ssupplimentat skont dan.
            
            
               (6)Is-CEN u s-CENELEC infurmaw lill-Kummissjoni dwar l-istandards rakkomandati li jridu jiġu applikati għall-provvista tal-elettriku max-xtut għall-bastimenti tal-passaġġi fuq l-ilma interni. L-istandard EN 15869-2 “Bastimenti tan-navigazzjoni interna – Konnessjoni elettrika max-xatt, kurrent bi tliet fażijiet ta’ 400 V, sa 63 A, 50 Hz – il-Parti 2: Unità fuq l-art, rekwiżiti tas-sikurezza (dawn qegħdin fil-proċess li jiġu emendati sabiex l-amperage jiżdied minn 63 għal 125)” u l-istandard EN 16840 “Bastimenti tan-navigazzjoni interna – konnessjoni elettrika max-xatt, kurrent bi tliet fażijiet ta’ 400 V, tal-anqas 250 A, 50 Hz” jenħtieġ li japplika għal dik il-provvista tal-elettriku. Għalhekk, jenħtieġ li l-punt 1.8 tal-Anness II tad-Direttiva 2014/94/UE jiġi ssupplimentat skont dan.
            
            
               (7)Is-CEN u s-CENELEC infurmaw lill-Kummissjoni bl-istandards rakkomandati li jridu jiġu applikati għal stazzjonijiet tar-riforniment tal-gass naturali kompressat (CNG). L-istandard Ewropew EN ISO 16923 “Stazzjonijiet tar-riforniment tal-gass naturali – stazzjonijiet CNG għar-riforniment tal-vetturi”, ikopri d-disinn, il-kostruzzjoni, l-operat, l-ispezzjoni u l-manutenzjoni tal-istazzjonijiet tar-riforniment tas-CNG għall-vetturi, inkluż it-tagħmir, l-apparati tas-sikurezza u tal-kontroll.
                   Dan l-istandard Ewropew japplika wkoll għal porzjonijiet ta’ stazzjon tar-riforniment meta l-gass naturali jkun fi stat gassuż u jqassam is-CNG derivat minn gass naturali likwifikat (L-CNG) skont l-EN ISO 16924. Japplika wkoll għall-bijometan, il-metan upgraded mis-saffi tal-faħam (CBM) u l-provvisti tal-gass li ġejjin mill-vaporizzazzjoni tal-LNG (fil-post jew mhux fuq il-post). Jenħtieġ li l-elementi tal-istandard EN ISO 16923 li jiżguraw l-interoperabbiltà tal-istazzjonijiet tar-riforniment tas-CNG u l-vetturi, japplikaw għall-punti ta’ riforniment tas-CNG. Għalhekk, jenħtieġ li l-punt 3.4 tal-Anness II tad-Direttiva 2014/94/UE jiġi ssupplimentat skont dan.
            
            
               (8)Is-CEN u s-CENELEC infurmaw lill-Kummissjoni bl-istandards rakkomandati li jridu jiġu applikati lill-istazzjonijiet tar-riforniment tal-gass naturali likwifikat (LNG). L-istandard Ewropew EN ISO 16924 “Stazzjonijiet tar-riforniment tal-gass naturali – stazzjonijiet LNG għar-riforniment tal-vetturi”, fil-verżjoni attwali tiegħu, ikopri d-disinn, il-kostruzzjoni, l-operat, il-manutenzjoni u l-ispezzjoni ta’ stazzjonijiet għar-riforniment tal-gass naturali likwifikat (LNG) lill-vetturi, inkluż it-tagħmir, l-apparati tas-sikurezza u tal-kontroll. Dan l-Istandard Ewropew jispeċifika wkoll id-disinn, il-kostruzzjoni, l-operat, il-manutenzjoni u l-ispezzjoni tal-istazzjonijiet tar-riforniment għall-użu tal-LNG bħala sors ta’ riforniment tas-CNG għall-vetturi (stazzjonijiet tar-riforniment tal-L-CNG), inkluż l-apparati tas-sikurezza u tal-kontroll tal-istazzjon u t-tagħmir speċifiku tal-istazzjon tal-fjuwil tal-L-CNG. L-istandard Ewropew ikopri l-istazzjonijiet tar-riforniment li għandhom il-karatteristiċi li ġejjin: aċċess privat; aċċess pubbliku (self-service jew assistit); tqassim bil-meter u tqassim bla meter; stazzjonijiet tal-fjuwil b’ħażna LNG fissa; stazzjonijiet tal-fjuwil b’LNG mobbli. L-istandard Ewropew EN ISO 12617 “Vetturi tat-triq – konnettur għar-riforniment tal-gass naturali likwifikat (LNG) – konnettur 3,1 MPa” fil-verżjoni attwali tiegħu, jispeċifika ż-żennuni għar-rifornmiment tal-fjuwil u r-reċipjenti tal-gass naturali likwifikat (LNG) mibnija kompletament minn partijiet u materjali ġodda u mhux użati għall-vetturi tat-triq li jaħdmu bl-LNG. Konnettur għar-riforniment tal-fjuwil LNG, jikkonsisti minn, skont kif applikabbli, ir-reċipjent u l-għatu protettiv tiegħu (immuntati fuq il-vettura) u ż-żennuna. Dan l-istandard Ewropew huwa applikabbli biss għal apparat bħal dan iddisinjat għal pressjoni massima ta’ tħaddim ta’ 3.4 MPa (34 bar) għal dawk li jużaw LNG bħala l-fjuwil tal-vettura u li għandhom komponenti standardizzati ta’ tgħammir. L-elementi tal-istandard EN ISO 16924 li jiżguraw l-interoperabbiltà tal-istazzjonijiet tar-riforniment tal-LNG u l-istandard EN ISO 12617 li jiddefinixxu l-ispeċifikazzjonijiet għall-konnetturi jenħtieġ li japplikaw għall-punti ta’ riforniment tal-LNG. Għalhekk, jenħtieġ li l-punt 3.2 tal-Anness II tad-Direttiva 2014/94/UE jiġi ssupplimentat skont dan. 
            
            
               (9)Is-CEN u s-CENELEC infurmaw lill-Kummissjoni dwar l-istandards rakkomandati li jridu jiġu applikati għall-punti ta’ riforniment għall-bastimenti tal-passaġġi fuq l-ilma interni jew għall-bastimenti tal-baħar. L-istandard Ewropew EN ISO 20519 “Bastimenti u teknoloġija tal-baħar – Speċifikazzjoni għall-bunkering ta’ bastimenti li jaħdmu bil-gass naturali likwifikat” huwa differenzjat għall-punti ta’ riforniment għall-bastimenti tal-baħar u għall-bastimenti tal-passaġġi fuq l-ilma interni. Il-punti ta’ riforniment tal-LNG għall-bastimenti tal-baħar, li mhumiex koperti mill-Kodiċi Internazzjonali dwar il-Kostruzzjoni u t-Tagħmir ta’ Bastimenti li Jġorru Gassijiet Likwifikati bl-Ingrossa (il-Kodiċi IGC), jenħtieġ li jkunu konformi mal-istandard EN ISO 20519. Madankollu, għall-bastimenti tal-passaġġi fuq l-ilma interni, il-punti ta’ riforniment għal-LNG jenħtieġ li jikkonformaw mal-istandard EN ISO 20519 (il-partijiet 5.3 sa 5.7) għall-finijiet tal-interoperabbiltà biss. L-istandard Ewropew EN ISO 20519 jenħtieġ li japplika għall-punti ta’ riforniment għall-bastimenti tal-baħar u l-istess standard Ewropew (il-partijiet 5.3 sa 5.7) jenħtieġ li japplika għall-punti ta’ riforniment għall-bastimenti tal-passaġġi fuq l-ilma interni. Għalhekk, jenħtieġ li l-punt 3.1 tal-Anness II tad-Direttiva 2014/94/UE jiġi ssupplimentat skont dan.
            
            
               (10)Is-CEN u s-CENELEC infurmaw lill-Kummissjoni dwar l-istandard rakkomandat li jrid jiġi applikat għall-punti ta’ riforniment tal-idroġenu li jqassmu l-idroġenu gassuż u l-protokolli ta’ mili. L-istandard Ewropew EN 17127 “Punti ta’ riforniment tal-idroġenu fuq barra li jqassmu l-idroġenu gassuż u li jinkorporaw protokolli tal-mili”, fil-verżjoni attwali tiegħu, ikopri l-interoperabbiltà tad-disinn, tal-kostruzzjoni, tal-operat, tal-ispezzjoni u tal-manutenzjoni tal-istazzjonijiet għar-riforniment tal-idroġenu gassuż lill-vetturi. Ir-rekwiżiti tal-interoperabbiltà deskritti fl-istandard EN 17127 jenħtieġ li japplikaw għall-punti ta’ riforniment tal-idroġenu bħalma jenħtieġ li japplika wkoll l-istess standard Ewropew għall-protokolli tal-mili rilevanti. Għalhekk, il-punti 2.1 u 2.3 tal-Anness II tad-Direttiva 2014/94/UE jenħtieġ li jiġu emendati skont dan.
            
            
               (11)Is-CEN u s-CENELEC infurmaw lill-Kummissjoni dwar l-istandard rakkomandat li jrid jiġi applikat biex jiġu ddefiniti l-karatteristiċi tal-kwalità tal-idroġenu imqassam mill-punti ta’ riforniment tal-idroġenu għall-vetturi tat-triq. L-istandard Ewropew EN 17124 “Il-fjuwil tal-idroġenu – Speċifikazzjoni tal-prodott u assigurazzjoni tal-kwalità – l-applikazzjonijiet taċ-ċelluli tal-fjuwil b’membrana tal-iskambju tal-protoni (PEM) għall-vetturi tat-triq”, fil-verżjoni attwali tiegħu, ikopri l-karatteristiċi tal-kwalità tal-fjuwil tal-idroġenu u l-garanzija tal-kwalità korrispondenti sabiex tiġi żgurata l-uniformità tal-prodott tal-idroġenu kif jitqassam għall-utilizzazzjoni f’sistemi ta’ vetturi tat-triq b’membrana tal-iskambju tal-protoni (PEM). L-istandard Ewropew EN 17124, li jiddefinixxi l-karatteristiċi tal-kwalità tal-idroġenu mogħti mill-punti ta’ riforniment tal-idroġenu, jenħtieġ li japplika. Għalhekk, il-punt 2.2 tal-Anness II tad-Direttiva 2014/94/UE jenħtieġ li jiġi emendat skont dan.
            
            
               (12)Is-CEN u s-CENELEC infurmaw lill-Kummissjoni li l-istandard Ewropew EN ISO 17268 “Apparati tal-konnessjoni għar-riforniment tal-idroġenu gassuż lill-vetturi fuq l-art” ġie rrakkomandat li jiġi applikat għall-konnetturi għall-vetturi bil-mutur għar-riforniment tal-idroġenu gassuż. Għalhekk huwa importanti li jiġi konkluż il-proċess taċ-ċertifikazzjoni tal-konnetturi għar-riforniment tal-idroġenu gassuż lill-vetturi bil-mutur skont l-istandard EN ISO 17268. Meta dan il-proċess jiġi konkluż, jenħtieġ li l-konnetturi għar-riforniment tal-idroġenu gassuż għall-vetturi bil-mutur jikkonformaw mal-istandard EN ISO 17268. Għalhekk, jenħtieġ li l-punt 2.4 tal-Anness II tad-Direttiva 2014/94/UE jiġi emendat skont dan.
            
            
               (13)Is-CEN u s-CENELEC infurmaw lill-Kummissjoni li l-istandard Ewropew EN ISO 14469 “Vetturi tat-triq – Konnettur għar-riforniment tal-gass naturali kompressat (CNG)” jenħtieġ li japplika għall-konnetturi/reċipjenti tas-CNG. Għalhekk, jenħtieġ li l-punt 3.3 tal-Anness II tad-Direttiva 2014/94/UE jiġi emendat skont dan.
            
            
               (14)Il-“Grupp ta’ Esperti tal-Forum dwar it-Trasport Sostenibbli” u l-Kummissjoni Ċentrali għan-Navigazzjoni fuq ir-Renu (CCNR) ġew ikkonsultati u pprovdew il-parir tagħhom dwar l-istandards Ewropej li huma s-suġġett ta’ dan ir-Regolament Delegat tal-Kummissjoni. 
            
            
               (15)Il-Kummissjoni jenħtieġ tissupplimenta u temenda d-Direttiva 2014/94/UE skont dan, bir-referenzi għall-istandards Ewropej żviluppati mis-CEN u mis-CENELEC.
            
         
         
            
               (16)Meta l-ispeċifikazzjonijiet tekniċi ġodda identifikati fl-Anness II tad-Direttiva 2014/94/UE jkunu se jiġu stabbiliti, aġġornati jew ssupplimentati permezz ta’ Regolamenti Delegati tal-Kummissjoni, għandu japplika perjodu ta’ tranżizzjoni ta’ 24 xahar. 
            
            
               (17)Dan ir-Regolament jenħtieġ li jinkorpora l-aġġornamenti magħmula wara talbiet minn xi Stati Membri rigward il-punti tal-iċċarġjar għall-vetturi bil-mutur tal-kategorija L, il-provvista tal-elettriku max-xatt għall-bastimenti tal-passaġġi fuq l-ilma interni u l-punti ta’ riforniment għal-LNG għat-trasport fuq l-ilma, u l-iżviluppi l-ġodda ġġenerati mis-CEN u mis-CENELEC dwar l-istandards għall-provvista tal-gass naturali u tal-idroġenu. Għalhekk, jenħtieġ li r-Regolament Delegat tal-Kummissjoni (UE) Nru 2018/674 jitħassar,
            
            
               ADOTTAT DAN IR-REGOLAMENT:
            
            
               Artikolu 1 
            
            
               Punti tal-iċċarġjar għall-vetturi bil-mutur tal-kategorija L 
            
            
               Għall-punti tal-iċċarġjar għall-vetturi bil-mutur tal-kategorija L, imsemmija fil-punt 1.5 tal-Anness II tad-Direttiva 2014/94/UE, għandhom japplikaw l-ispeċifikazzjonijiet tekniċi li ġejjin:
            
            
               –1.
                     Il-punti tal-iċċarġjar bil-kurrent alternat (a.c.) aċċessibbli għall-pubbliku sa 3,7 kVA, riżervati għall-vetturi elettriċi tal-kategorija L, għandhom ikunu mgħammra, għall-finijiet tal-interoperabbiltà, b’mill-inqas wieħed minn dawn li ġejjin:
            
            
               –a)
                     Socket-outlets jew konnetturi tal-vetturi tat-Tip 3A, kif deskritt fl-istandard EN 62196-2 (għall-iċċarġjar tal-Modalità 3);
            
            
               –b)
                     Socket-outlets konformi mal-IEC 60884-1 (għall-iċċarġjar tal-Modalità 1 jew tal-Modalità 2).
            
            
               –2.
                     Il-punti tal-iċċarġjar bil-kurrent alternat (a.c.) aċċessibbli għall-pubbliku li jaqbżu t-3,7 kVA, riżervati għall-vetturi li jaħdmu bl-elettriku tal-kategorija L, għandhom ikunu mgħammra, għall-finijiet tal-interoperabbiltà, b’mill-inqas waħda minn dawn is-socket-outlets jew konnetturi tal-vetturi tat-Tip 2 kif deskritt fl-istandard EN 62196-2.
            
            
               Artikolu 2 
            
            
               Provvista tal-elettriku max-xatt għall-bastimenti tal-passaġġi fuq l-ilma interni 
            
            
               Għall-elettriku mill-art għall-bastimenti tal-passaġġi fuq l-ilma interni, imsemmi fil-punt 1.8 tal-Anness II tad-Direttiva 2014/94/UE, għandha tapplika l-ispeċifikazzjoni teknika li ġejja:
            
            
               Il-provvista tal-elettriku max-xatt għall-bastimenti tal-passaġġi fuq l-ilma interni għandha tikkonforma mal-istandard EN 15869–2 jew mal-istandard EN 16840 skont ir-rekwiżiti tal-enerġija.
            
            
               Artikolu 3
            
            
               Il-punti ta’ riforniment tal-gass naturali kompressat (CNG) għall-vetturi bil-mutur 
            
            
            
               Għall-punti ta’ riforniment tal-gass naturali kompressat (CNG), imsemmija fil-punt 3.4 tal-Anness II tad-Direttiva 2014/94/UE, għandhom japplikaw l-ispeċifikazzjonijiet tekniċi li ġejjin:
            
            
               Il-pressjoni tar-riforniment (pressjoni tas-servizz) għandha tkun 20, 0 MPa gauge (200 bar) fi 15 °C. Hija permessa pressjoni massima tar-riforniment ta’ 26, 0 MPa b’“kumpens tat-temperatura” kif speċifikat fl-istandard EN ISO 16923, “Stazzjonijiet tar-riforniment tal-gass naturali – stazzjonijiet CNG għar-riforniment tal-vetturi”.
            
            
               Artikolu 4
            
         
         
            
               Punti ta’ riforniment tal-gass naturali likwifikat (LNG) għall-vetturi bil-mutur
            
            
               Għall-punti ta’ riforniment tal-gass naturali likwifikat (LNG), imsemmija fil-punt 3.2. tal-Anness II tad-Direttiva 2014/94/UE, għandhom japplikaw l-ispeċifikazzjonijiet tekniċi li ġejjin:
            
            
               Il-pressjoni tar-riforniment għandha tkun inqas mill-pressjoni operattiva massima permissibbli tat-tank tal-vettura kif speċifikat fl-EN ISO 16924, “Stazzjonijiet tar-riforniment tal-gass naturali – stazzjonijiet LNG għar-riforniment tal-vetturi”.
            
            
               Il-profil tal-konnettur għandu japplika l-istandard EN ISO 12617 “Vetturi tat-triq – Konnettur għar-riforniment tal-gass naturali likwifikat (LNG) – konnettur 3,1 MPa”.
            
            
               Artikolu 5
            
            
               Punti ta’ riforniment għall-bastimenti tal-passaġġi fuq l-ilma interni jew għall-bastimenti tal-baħar 
            
            
               Għall-punti ta’ riforniment għall-bastimenti tal-passaġġi fuq l-ilma interni jew għall-bastimenti tal-baħar, imsemmija fil-punt 3.1 tal-Anness II tad-Direttiva 2014/94/UE, għandhom japplikaw l-ispeċifikazzjonijiet tekniċi li ġejjin:
            
            
               Fil-każ ta’ bastimenti tal-baħar, li mhumiex koperti mill-Kodiċi Internazzjonali dwar il-Kostruzzjoni u t-Tagħmir ta’ Bastimenti li Jġorru Gassijiet Likwifikati bl-Ingrossa (il-Kodiċi IGC), il-punti ta’ riforniment għandhom ikunu konformi mal-istandard EN ISO 20519.
            
            
               Fil-każ ta’ bastimenti tan-navigazzjoni interna, il-punti ta’ riforniment għal-LNG għandhom ikunu konformi mal-istandard EN ISO 20519 (il-partijiet minn 5.3 sa 5.7) għall-finijiet tal-interoperabbiltà biss.
            
            
               Artikolu 6
            
            
               L-Anness II tad-Direttiva 2014/94/UE huwa emendat kif ġej: 
            
            
               il-punt 2.1 huwa sostitwit b’dan li ġej: 
            
            
               “2. 1. Il-punti ta’ riforniment tal-idroġenu fuq barra li jqassmu l-idroġenu gassuż li jintuża bħala fjuwil fuq vetturi bil-mutur għandhom jikkonformaw mar-rekwiżiti tal-interoperabbiltà deskritti fl-istandard EN 17127 “Punti ta’ riforniment tal-idroġenu fuq barra li jqassmu l-idroġenu gassuż u li jinkorporaw protokolli tal-mili”.”;
            
            
               il-punt 2.2 huwa sostitwit b’dan li ġej:
            
            
               “2.2. Il-karatteristiċi tal-kwalità tal-idroġenu mqassam mill-punti ta’ riforniment tal-idroġenu għall-vetturi bil-mutur għandhom jikkonformaw mar-rekwiżiti deskritti fl-istandard EN 17124, “Fjuwil tal-idroġenu – Speċifikazzjoni tal-prodott u assigurazzjoni tal-kwalità – Applikazzjonijiet taċ-ċelluli tal-fjuwil b’membrana tal-iskambju tal-protoni (PEM) għall-vetturi tat-triq”, il-metodi biex jiġi żgurat li tintlaħaq il-kwalità tal-idroġenu huma deskritti wkoll fl-istandard.”; 
            
            
               il-punt 2.3 huwa sostitwit b’dan li ġej:
            
            
               “2.3. L-algoritmu tar-riforniment għandu jkun konformi mar-rekwiżiti tal-istandard EN 17127, ‘Punti ta’ riforniment tal-idroġenu fuq barra li jqassmu l-idroġenu gassuż u li jinkorporaw protokolli tal-mili’.”;
            
            
               il-punt 2.4 huwa sostitwit b’dan li ġej:
            
            
               “2.4. Ladarba jkunu ġew konklużi l-proċessi ta’ ċertifikazzjoni tal-konnetturi tal-istandard EN ISO 17268, il-konnetturi għall-vetturi bil-mutur għar-riforniment tal-idroġenu gassuż għandhom jikkonformaw mal-istandard EN ISO 17268 ‘Apparati tal-konnessjoni għar-riforniment tal-vetturi fuq l-art tal-idroġenu gassuż’.”;
            
            
               il-punt 3.3 huwa sostitwit b’dan li ġej:
            
         
         
            
               “3.3. Il-profil tal-konnettur għandu jikkonforma mar-rekwiżiti fl-istandard EN ISO 14469 ‘Vetturi tat-triq – Konnettur għar-riforniment tal-gass naturali kompressat (CNG)’.”.
            
            
               Artikolu 7
            
            
               Ir-Regolament Delegat tal-Kummissjoni (UE) 2018/674 huwa mħassar. 
            
            
               Artikolu 8
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika minn [UP: Jekk jogħġbok daħħal id-data li hija 24 xahar wara d-data tad-dħul fis-seħħ].
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.8.2019
            
            
               
                     F’isem il-President
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 316, 14.11.2012, p. 12.
               
               
                  
                     (2)
                  
                  
                        M/533 Id-Deċiżjoni ta’ Implimentazzjoni tal-Kummissjoni C(2015) 1330 tat-12.3.2015.
                  
               
               
                  
                     (3)
                  
                        ĠU L 307, 28.10.2014, p. 1.
               
               
                  
                     (4)
                  
                        Ir-Regolament (UE) Nru 1025/2012 tal-Parlament Ewropew u tal-Kunsill tal-25 ta’ Ottubru 2012 dwar l-Istandardizzazzjoni Ewropea, li jemenda d-Direttivi tal-Kunsill 89/686/KEE u 93/15/KEE u d-Direttivi 94/9/KE, 94/25/KE, 95/16/KE, 97/23/KE, 98/34/KE, 2004/22/KE, 2007/23/KE, 2009/23/KE u 2009/105/KE tal-Parlament Ewropew u tal-Kunsill u li jħassar id-Deċiżjoni tal-Kunsill 87/95/KEE u d-Deċiżjoni Nru 1673/2006/KE tal-Parlament Ewropew u tal-Kunsill (ĠU L 316, 14.11.2012, p. 12).
               
               
                  
                     (5)
                  
                        M/533 Id-Deċiżjoni ta’ Implimentazzjoni tal-Kummissjoni C(2015) 1330 final tat-12 ta’ Marzu 2015, dwar talba tal-istandardizzazzjoni indirizzata lill-organizzazzjonijiet Ewropej tal-istandardizzazzjoni, f’konformità mar-Regolament (UE) Nru 1025/2012 tal-Parlament Ewropew u tal-Kunsill, biex jiġu abbozzati standards Ewropej għall-infrastruttura tal-fjuwils alternattivi.